《摸鱼儿 己亥初春过太湖次李秋堂韵》
清代·厉鹗

尚悤悤、垂虹春早，残芦风里如语。愁阴不散烟汀阔，一叶软波翔舞。

扶柁去。望练绕吴城、几点青旗字。鲈乡社树。想雾鬓风鬟，也怜寒峭，浅翠照眠鹭。

千年事。零落荒台别墅，乾坤元是孤旅。漫临奁鉴惊清影，客子何堪尘土。

须小住。看重叠云衣、裹就湖天暮。低眠旧浦。续渔具因缘，茶人滋味，休写断肠句。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。